Les Normes reguladores dels procediments de designació dels membres dels òrgans de govern de les caixes d'estalvis de Catalunya i de la convocatòria i el funcionament de dits òrgans van ser aprovades pel Decret 190/1989, d'1 agost, el qual va ser objecte de modificació per part dels decrets 265/1989, de 25 d'octubre; 141/1994, de 16 de maig; 308/1997, de 9 de desembre; 266/2003, de 4 de novembre; 311/2004, de 8 de juny; i 9/2006, de 31 de gener.
Aquesta pluralitat de modificacions normatives feia aconsellable l'elaboració d'un nou text reglamentari que agrupés, en un únic articulat, la redacció vigent dels procediments de designació de membres dels òrgans de govern de les caixes d'estalvis de Catalunya a fi d'incrementar el grau de seguretat jurídica de les entitats destinatàries d'aquesta normativa.
Aquesta necessitat es va fer més palesa encara amb l'aprovació de la Llei 14/2006, de 27 de juliol, de modificació del text refós de la Llei de caixes d'estalvis de Catalunya aprovat pel Decret legislatiu 1/1994, de 6 d'abril, donat que les modificacions introduïdes per aquesta Llei obliguen a adaptar els preceptes reglamentaris a la nova regulació amb rang de llei, la qual està continguda actualment en el Text refós de la Llei de caixes d'estalvis de Catalunya aprovat pel Decret legislatiu 1/2008, d'11 de març.
En conseqüència, aquest Decret, alhora que refon en un únic text la regulació reglamentària sobre aquesta matèria, també l'actualitza d'acord amb el text legal vigent.
A la vegada que s'han assolit aquests dos objectius fonamentals, s'ha portat a terme una profunda tasca de revisió del redactat de la norma, per tal d'actualitzar les referències que s'hi contenen així com d'adaptar-lo a la normativa sobre no discriminació de gènere; i, finalment, s'han adaptat qüestions puntuals d'aquesta regulació per garantir la seva adequació als canvis en l'entorn de les caixes d'estalvis produïts d'ençà de l'aprovació inicial del Decret 190/1989.
Per tot això, a l'empara del que preveu l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta del conseller d'Economia i Finances, i amb la deliberació prèvia del Govern,
De l'aprovació i modificació dels Estatuts i dels reglaments reguladors del sistema d'eleccions
Competència i constància dels acords
Les assemblees generals de les caixes d'estalvis, degudament convocades d'acord amb el que disposen les lleis i els seus estatuts, i fetes amb l'assistència que hi és prevista, són els òrgans competents per aprovar els estatuts i el reglament regulador del sistema d'eleccions de la respectiva entitat i les seves modificacions.
Els estatuts, el reglament regulador del sistema d'eleccions i les seves respectives modificacions s'han de fer constar en escriptura pública.
De la composició, convocatòria i funcionament de l'assemblea general
Els estatuts de cada caixa han d'establir el nombre de membres de l'assemblea general entre un mínim de seixanta i un màxim de cent seixanta consellers i conselleres generals.
També han de determinar concretament el percentatge o el nombre de places que s'assigni en l'assemblea a cadascun dels sectors, segons el que disposa l'article 16 del Text refós de la Llei de caixes d'estalvis de Catalunya.
Dels consellers i conselleres generals representants de corporacions locals
Entitats implantades en altres comunitats autònomes
Les caixes que tinguin obertes sucursals en altres comunitats autònomes han d'atribuir a les corporacions locals de cada comunitat un nombre de consellers i conselleres generals proporcional a la xifra de dipòsits domiciliats a cada comunitat.
A aquests efectes s'han d'assignar als territoris de les altres comunitats autònomes tants consellers i conselleres com enters resultin de dividir la seva quota de dipòsits pel quocient entre el total de quotes i el nombre de consellers i conselleres del sector.
Criteris de designació de corporacions locals fora de Catalunya
Fora de Catalunya, la designació de les corporacions locals amb dret a nomenar consellers i conselleres generals, segons el nombre que a cada comunitat correspongui, s'ha de fer principalment en funció del nombre de sucursals obertes.
També s'ha de ponderar la representació territorial de les corporacions locals en funció de les divisions administratives de cada comunitat autònoma.
Criteris de designació de corporacions locals a Catalunya
El dret de designar consellers i conselleres generals a Catalunya, en el nombre que li correspongui segons l'article 3, s'ha de distribuir de la manera següent:
a) Entre un 25% i un 35% seran designats pels consells comarcals, creats d'acord amb la Llei d'ordenació territorial, de l'àmbit territorial d'actuació de la caixa.
Els estatuts de les caixes han de fixar el percentatge concret.
Totes les comarques han de tenir el mateix nombre de persones representants.
Els estatuts poden excloure aquelles en què algun o alguns dels seus ajuntaments haguessin obtingut representació segons el que estableix el paràgraf b) d'aquest article.
Si el nombre de consellers i conselleres d'aquest sector no fos suficient perquè totes les comarques d'implantació de la caixa siguin representades a l'assemblea, s'ha d'establir un torn rotatori per tal que totes elles, encara que sigui en successives renovacions, hi puguin obtenir representació.
La llista i el sistema de rotació s'haurà de preveure com annex en els estatuts.
b) La resta s'ha de distribuir entre ajuntaments i altres corporacions locals, en funció del grau de presència d'oficines de la institució a l'àmbit de la corporació corresponent.
En cas d'igual presència, els estatuts determinen el criteri d'elecció.
Si en aplicació de l'article 53.1 resulta un total distribuït inferior al necessari, l'atribució de les places restants entre les corporacions que no hagin obtingut representació s'ha de fer per sorteig.
Per efectuar el sorteig s'ha d'atorgar a cada corporació tantes opcions com oficines tingui obertes la caixa en el seu territori.
Representació en caixes d'origen comarcal
Com a excepció a les regles de l'article precedent, en les caixes d'origen comarcal, el consell comarcal on ragui la seu central i els ajuntaments de dita comarca poden tenir permanentment atribuïda la designació de consellers i conselleres generals, àdhuc en nombre superior que no pot excedir del 40% dels que corresponguin al territori de Catalunya.
La determinació dels ens locals en aquest àmbit es regirà pels mateixos criteris establerts en l'article 5.
Tanmateix, correspon com a mínim un representant al municipi i al consell comarcal de la seu.
D'acord amb el que disposa l'article 16.1.a) del Text refós de la Llei de caixes d'estalvis de Catalunya, cap corporació no pot designar més del 20% dels consellers i conselleres generals en representació del sector de les corporacions locals.
En cas d'obtenció d'un número decimal en l'aplicació d'aquest percentatge, sempre s'ha de prendre el número enter que resulti d'arrodonir aquesta xifra per defecte.
El nomenament de representants de les corporacions locals s'ha de fer pel seu ple.
El nomenament s'ha de comunicar a la caixa mitjançant una certificació del secretari o secretària.
Dels consellers i conselleres generals representants de les persones impositores
Els consellers i conselleres generals en representació de les persones impositores poden ser elegits en forma directa o mitjançant compromissaris o compromissàries.
L'opció per un o altre sistema s'ha d'establir en els estatuts de cada caixa.
La distribució de les places de consellers i conselleres generals entre els territoris de les diverses comunitats autònomes s'ha de fer segons el que disposa l'article 3.
Dintre de cada comunitat autònoma, les persones impositores es distribueixen en tantes circumscripcions com places de consellers i conselleres generals li pertoquin d'aquest sector, sense que cap circumscripció excedeixi en nombre de persones impositores el triple del nombre mitjà de persones impositores de les circumscripcions de la comunitat.
2.1 Fora de Catalunya, les circumscripcions s'han d'adoptar en la forma que sigui més adient amb la implantació de la caixa.
2.2 A Catalunya s'han de prendre com a circumscripcions les comarques i dintre d'elles els municipis i els districtes municipals o subdivisions d'aquests, quan escaigui.
També es pot preveure a aquests efectes l'agrupació de comarques.
2.3 En les caixes d'origen comarcal es pot reservar a les persones impositores de la comarca de la seu central un nombre de representants que no pot excedir del 40% del nombre que correspongui al territori de Catalunya.
Per cada circumscripció només pot ser elegit un conseller o consellera general.
Requisits dels consellers i conselleres generals
Només poden ser consellers o conselleres generals i, si s'escau, compromissaris o compromissàries, les persones físiques que tinguin la condició de dipositants amb dos anys d'antiguitat i que hagin mantingut, en comptes de l'entitat, en l'exercici precedent a l'elecció, un saldo mitjà no inferior a 600 euros.
Aquest saldo pot ser actualitzat en el futur pel reglament de cada caixa fins a una xifra no superior a aquella que resulti d'aplicar la variació de l'índex de preus al consum des de 31 de desembre de 2007.
Pluralitat de comptes o titulars
Les persones impositores que tenen comptes oberts en diferents sucursals només poden participar en els processos electorals, com a electores o elegibles, per aquell territori en què tenen la seva residència habitual declarada.
Els respectius reglaments han de preveure el tractament dels supòsits de titularitat múltiple o dividida.
Quan els estatuts disposin l'elecció de consellers i conselleres generals de forma directa, poden ser electores les persones físiques que tinguin la condició de dipositants amb dos anys d'antiguitat i que reuneixin les condicions establertes pels respectius estatuts, les quals no poden ser superiors a les fixades per ser conseller o consellera general.
Per a l'elecció directa s'ha de seguir el procediment següent:
a) S'ha d'obrir un període de 15 dies hàbils per a la presentació de les candidatures individuals.
Els anuncis d'obertura d'aquest període s'han d'exhibir de manera visible i simultània en totes les oficines de la caixa respectiva.
La presentació de la candidatura l'ha de fer la mateixa persona interessada.
b) El consell d'administració ha de verificar el compliment per cada candidat o candidata de les condicions d'elegibilitat i manca d'incompatibilitat establertes, ha de remetre la llista de persones candidates presentades a la comissió de control, i ha de notificar a cada un d'ells l'acord de la seva admissió o inadmissió.
c) La llista de persones candidates presentades a cada circumscripció, resolts, en el seu cas, els recursos presentats davant la comissió de control, ha de ser exhibida en cada oficina de la circumscripció durant el període que determinen els estatuts i que no pot ser inferior a 7 dies hàbils.
d) La votació s'ha de fer en les respectives oficines en la data que determini el consell d'administració per a totes elles i ha de tenir la durada que correspongui al període ordinari d'obertura al públic de cada una d'elles.
El consell d'administració ha de prendre les mesures necessàries per garantir la correcció del procés de votació i recompte de vots, d'acord amb el que estableixin els estatuts i amb les recomanacions que hagi adreçat la comissió de control.
e) El consell d'administració ha de designar conseller o consellera general de la circumscripció la persona candidata que hagi obtingut el major nombre de vots.
f) El procés d'elecció només és vàlid si vota com a mínim el 20% de les persones amb dret a vot de cada circumscripció.
Si així ho determinen els estatuts, s'ha de fixar data per a una nova votació, en les circumscripcions en què no s'hagi obtingut el percentatge de participació esmentat.
La manca de validesa de l'elecció per aquest motiu obliga a utilitzar l'altre sistema previst en la circumscripció corresponent.
Elecció mitjançant persones compromissàries
Quan l'elecció es faci mitjançant persones compromissàries, els estatuts han de determinar el nombre d'aquestes que s'han de designar per cada conseller i consellera general, i que no pot ser inferior a 20.
Les persones compromissàries han de ser designades mitjançant sorteig referit a cada circumscripció.
El sorteig s'ha de fer d'acord amb el procediment tècnic que estableixin els reglaments reguladors del sistema d'elecció per tal de garantir la seva correcció.
S'ha de fer pública la data, hora i lloc del sorteig.
El sorteig s'ha de fer en presència de dues persones representants de la comissió de control, els quals han de signar l'acta.
Un cop realitzat el sorteig, el director o directora general de l'entitat o la persona en qui delegui ha de comprovar que les persones compromissàries reuneixen les condicions legals; i, en cas contrari, s'ha de repetir el sorteig, llevat que els estatuts, el reglament o el procediment de sorteig estableixin un mecanisme per a la substitució d'aquelles que no poden tenir aquella condició, respectant el caràcter aleatori de l'elecció.
S'ha de donar compte d'aquestes incidències a la comissió de control.
L'elecció del conseller o consellera general corresponent a cada circumscripció s'ha de fer en reunió de les persones compromissàries, i d'entre aquestes.
La reunió ha de ser presidida per un delegat o delegada del consell d'administració.
El reglament de cada caixa ha de determinar el procediment per presentar propostes de conseller o consellera.
El director o directora general de l'entitat ha de verificar que cada electe que accepti el càrrec compleix les condicions d'elegibilitat establertes per als representants de les persones impositores i informar al consell d'administració, al qual correspon resoldre les incidències que es produeixin, i aprovar la verificació efectuada.
Els estatuts han d'establir el període, que no pot ser inferior a 10 dies naturals, durant el qual les persones impositores poden presentar reclamacions davant la comissió de control per raó dels processos regulats en aquesta secció.
Dels consellers i conselleres generals en representació de persones o entitats fundadores i altres entitats
En el moment de l'elaboració dels seus estatuts, les caixes que tinguin identificades persones o entitats fundadores privades els han de demanar de forma fefaent si desitgen exercir els drets que els atorga la Llei de caixes d'estalvis de Catalunya.
En cas de rebre resposta afirmativa en el termini d'un mes, han d'incorporar a la proposta d'estatuts que sotmetin a l'assemblea general la designació de les esmentades persones o entitats.
Els consellers i conselleres generals representants de les persones o entitats fundadores, ja siguin institucions públiques o privades, han de ser nomenats directament per aquestes.
Les persones jurídiques han de fer les designacions corresponents d'acord amb les seves pròpies normes de funcionament.
En el cas que fossin més d'una les persones físiques o entitats fundadores que haguessin manifestat la seva voluntat de participar en l'assemblea general, els estatuts distribuiran entre elles les places de consellers i conselleres generals que els corresponguin.
Els estatuts han de reservar la resta de les places compreses a l'article 16.1.b) del Text refós de la Llei de caixes d'estalvis de Catalunya, no atribuïdes a persones o entitats fundadores de caràcter privat, en favor de fundacions, associacions o corporacions de caràcter cultural, científic, benèfic, cívic, econòmic o professional implantades en l'àmbit territorial d'actuació de la caixa d'estalvis, especialment en l'originari de l'entitat, amb una representació social o econòmica rellevant, que actuïn en àmbits relacionats amb la dimensió social o sectorial de les caixes d'estalvis, llevat de les vinculades directament o indirectament als sectors a què fan referència les lletres c) i d) de l'apartat 2 de l'article 15 del Text refós de la Llei de caixes d'estalvis de Catalunya.
El nom d'aquestes entitats i el nombre de representants que cadascuna ha de designar ha de constar explícitament en els estatuts de la caixa d'estalvis.
En cas d'entitats que tinguin un àmbit d'actuació superior a l'originari de la caixa, aquesta ha d'escollir preferentment les que puguin designar els seus representants a proposta dels òrgans territorials més propers a l'esmentat àmbit originari.
La rellevància de la representació social i econòmica de les entitats esmentades en l'apartat anterior s'ha d'establir per mitjà de criteris que determinin la seva activitat en un àmbit territorial igual o superior al comarcal o amb població igual o superior a 70.000 habitants, i en relació amb el conjunt d'entitats d'anàloga naturalesa i finalitat en l'àmbit territorial de referència.
En l'apreciació de la referida rellevància de la representació social i econòmica s'ha d'incloure el criteri de la perspectiva de gènere.
La designació d'aquestes entitats i el nombre de representants s'ha d'aprovar per acord de l'assemblea general a proposta del consell d'administració.
En tot cas, el Departament d'Economia i Finances, en el tràmit de la modificació estatutària corresponent, apreciarà el compliment dels requisits establerts en l'apartat 2 d'aquest article.
El conseller d'Economia i Finances pot demanar a la Comissió Mixta que preveu l'article 7.5 del Decret 99/1986, de 3 d'abril, entre la Generalitat de Catalunya i la Federació Catalana de Caixes d'Estalvis, la creació d'un comitè assessor d'experts independents per emetre informe previ sobre l'apreciació del compliment dels requisits establerts en l'apartat 2 d'aquest article.
El Departament d'Economia i Finances, en tant que es mantingui vigent aquest comitè, ha de sol·licitar amb caràcter preceptiu aquest informe previ a la resolució corresponent.
La designació de les persones que, al seu torn, hagin de representar les dites entitats serà acordada segons les respectives normes internes.
Dels consellers i conselleres generals representants del personal
Els consellers i conselleres generals representants del personal són designats per elecció directa del personal fix de la plantilla de la caixa d'estalvis.
Els estatuts de la caixa han de determinar si l'elecció es fa per sistema de llista oberta o tancada, i per sistema majoritari o proporcional.
Procediment de presentació de candidatures
El reglament regulador del sistema d'eleccions de cada caixa ha de determinar el procediment per a la presentació de candidatures i ha d'establir les normes que garanteixin la idoneïtat del sistema electoral.
Com a mínim un delegat o delegada de la comissió de control ha de ser present en els diferents processos electorals, sens perjudici de les facultats resolutòries de la comissió en els procediments d'impugnació.
En aquests procediments, l'informe del delegat o delegada ha de ser tingut en compte encara que la persona recurrent no l'hagi adduït.
De les impugnacions de les designacions
Totes les qüestions relacionades amb la designació de membres de l'assemblea general han de ser plantejades davant la comissió de control.
Contra la seva resolució es pot plantejar recurs en el termini de 10 dies naturals davant l'assemblea general.
Són legitimades per presentar aquest recurs la corporació, la persona o l'entitat afectada per la resolució que s'impugna.
La primera assemblea general que es convoqui ha de resoldre definitivament la qüestió plantejada, sens perjudici de la competència dels tribunals de la jurisdicció ordinària.
En la votació no han de prendre part les persones recurrents ni les que poden esdevenir perjudicades per la resolució, el nomenament de les quals ha de romandre en suspens mentre la impugnació no sigui resolta per l'assemblea.
Aquest punt ha de ser resolt per l'assemblea abans d'entrar en la resta de l'ordre del dia, encara que no s'hi hagi previst.
De la direcció i coordinació dels processos electorals per a l'assemblea general
Correspon al consell d'administració la iniciació, la coordinació i el desenvolupament dels tràmits de designació dels consellers i conselleres generals amb l'antelació necessària perquè puguin complir-se els terminis legals de la seva renovació.
El consell d'administració és, a més, l'òrgan competent per comunicar a les corporacions i entitats el seu dret a designar consellers i conselleres generals i el seu nombre.
Del període d'exercici dels càrrecs i la seva renovació
El període d'exercici dels càrrecs de membres dels òrgans de govern és de sis anys.
Aquest període s'entén complert a la data que tingui lloc l'assemblea en què es prevegi la incorporació de les noves persones membres.
Els estatuts poden establir que els consellers i conselleres generals puguin ésser reelegits.
Aquesta reelecció es pot fer per al període immediat següent al primer mandat o per a un altre de posterior, en els mateixos termes i condicions fixats per al nomenament.
El límit temporal d'exercici del càrrec de conseller o consellera general no pot superar els dotze anys de forma continuada o interrompuda, independentment de la representació per la qual fossin elegits.
En el còmput d'aquest límit no s'inclou el temps en què s'hagi exercit el càrrec per raó de substitució i tot el mandat se li ha de computar a la persona designada originàriament.
Es pot tornar a ser elegit amb el mateix límit quan no s'hagi exercit el càrrec durant vuit anys, sens perjudici del que estableix l'article 19.1.f) del Text refós de la Llei de caixes d'estalvis de Catalunya.
La renovació dels consellers i conselleres generals s'ha de fer per meitats, respectant la proporcionalitat de les representacions que componen l'assemblea.
Les renovacions s'han de practicar en l'assemblea general ordinària de l'exercici en què es compleixin els respectius terminis, o en l'assemblea extraordinària tinguda a continuació de l'anterior.
La primera renovació dels càrrecs s'ha de fer d'acord amb el que estableix la disposició addicional primera.
Els nomenaments dels nous consellers i conselleres generals i els cessaments de qui ocupava el càrrec han de ser comunicats al Registre pel director o directora general de l'entitat en el termini de 15 dies, mitjançant instrument públic, autoritzat o intervingut per notari, de l'acta de l'Assemblea on s'hagi efectuat la renovació, o certificació del secretari o secretària, de l'esmentada acta, amb el vistiplau del president o presidenta.
De la convocatòria i el funcionament de l'assemblea general
Els estatuts poden establir regles complementàries per a la convocatòria i realització de les assemblees generals, respectant el que disposen els articles 23 al 26 del Text refós de la Llei de caixes d'estalvis de Catalunya.
La manca de compliment dels processos de designació dels consellers i conselleres generals per qualsevol sector no impedeix la constitució vàlida de l'assemblea general, mentre no en resulti una reducció per als quòrums exigits per la Llei de caixes d'estalvis de Catalunya, i sens perjudici de les mesures extraordinàries que pugui adoptar el protectorat, d'acord amb les facultats que aquesta Llei li atribueix.
L'assemblea general és presidida pel president o presidenta de la caixa d'estalvis o, si escau, per una de les vicepresidentes o un dels vicepresidents, per ordre, i si manca, pel vocal de més edat del consell d'administració.
Són funcions de la presidència de l'assemblea obrir i cloure la sessió, declarar-ne la constitució vàlida, dirigir el debat, resoldre les qüestions d'ordre i proclamar el resultat de les votacions.
Els acords de l'assemblea general han de constar en acta, aprovada per la mateixa assemblea o bé per dos persones interventores designades per aquesta en el termini de 15 dies.
L'acta és signada pel president o presidenta i pel secretari o secretària i, si s'escau, per les persones interventores, i té força executiva des de l'aprovació.
El consell d'administració pot requerir la presència de notari o notària perquè aixequi acta de l'assemblea general i està obligat a fer-ho sempre que amb 5 dies d'antelació ho sol·liciti la comissió de control o un nombre de consellers o conselleres generals que representi almenys el 5% del nombre total de membres de dret que hagin de compondre l'assemblea.
L'acta notarial té la consideració d'acta de l'assemblea i no necessita aprovació ni ésser signada pel president o presidenta i pel secretari o secretària, i li és d'aplicació, en allò que resulta compatible, el que disposa el Reglament del Registre Mercantil sobre l'acta notarial de la junta.
3.- Els requisits per al caràcter fefaent i la conservació de l'acta s'han d'ajustar al que disposa la Llei de societat anònimes, si no hi ha altra norma específica al respecte.
Del consell d'administració i del nomenament dels seus i les seves vocals
Del nomenament i la renovació de vocals
El nombre de vocals del consell d'administració és el que fixen els estatuts i no pot ser inferior a deu ni superior a vint-i-un.
Els estatuts han de determinar el nombre de places que correspon a cada sector segons l'article 15 del Text refós de la Llei de caixes d'estalvis de Catalunya, respectant el que estableixen els articles següents.
La distribució de vocals del consell d'administració s'ha de fer en proporció a la representació que tenen a l'assemblea els sectors que defineix l'article 15 del Text refós de la Llei de caixes d'estalvis de Catalunya, sense que la representació de les administracions públiques i de les entitats i corporacions de dret públic, fins i tot quan tenen la condició d'entitat fundadora, pugui superar en conjunt el 50% del nombre total de vocals.
Cap sector no pot ser exclòs de representació en el consell d'administració.
Les i els vocals del consell d'administració, que han de complir els requisits d'honorabilitat previstos a l'apartat 3 de l'article 2 per als consellers i conselleres generals, i els requisits d'edat establerts en els estatuts, són nomenats per l'assemblea general entre les persones membres de cada sector de representació a proposta de la majoria del sector respectiu, del consell d'administració, o d'un 25% dels membres de l'assemblea.
Com a excepció a aquesta regla, poden ser nomenats fins a quatre vocals del consell d'administració, dos en representació de les corporacions locals i dos en representació de les persones impositores, entre persones que no siguin membres de l'assemblea, però que reuneixin els requisits adequats de professionalitat, i sense que això suposi anul·lar la presència en el consell d'administració de representants dels grups esmentats que tinguin la condició de membres de l'assemblea.
El consell d'administració, a instància del president o presidenta, pot encarregar a un o més dels seus membres que li facin propostes de persones que puguin formar part de les candidatures al consell.
El consell d'administració ha de nomenar entre les seves persones membres, per majoria de dos terços, el president o presidenta, que ho és alhora de l'entitat, i un o varis vicepresidents o vicepresidentes, que el o la substitueixen per ordre.
El president o presidenta i, quan escaigui, els vicepresidents o vicepresidentes, tenen la màxima representació de l'entitat i els correspon la posició de major rang en qualsevol acte de l'entitat o organismes filials en què participin.
Ha de nomenar també un secretari o secretària, que pot ser membre del consell d'administració.
El període d'exercici del càrrec de vocal és de sis anys; no obstant això, aquest termini s'entén perllongat, si escau, fins a la renovació per l'assemblea general.
Les renovacions per meitats s'han de practicar en l'assemblea general ordinària de l'exercici en què es compleixin els respectius terminis, o en l'assemblea extraordinària tinguda a continuació de l'anterior.
Els estatuts poden establir la possibilitat de reelecció de vocals del consell d'administració en els mateixos termes que estableix l'apartat 2 de l'article 26 per als consellers i conselleres generals.
La reelecció se subjecta al mateix procediment que el nomenament.
El consell d'administració pot atorgar la distinció de president o presidenta d'honor a aquelles persones que hagin obtingut una rellevància especial en l'exercici del càrrec de president o presidenta de l'entitat.
Els presidents i presidentes d'honor només poden tenir funcions de representació honorífica i pels actes en què li encarregui expressament el president o presidenta de l'entitat.
No obstant això, poden assistir a l'assemblea de l'entitat i, a instància del consell d'administració, poden assistir a reunions d'aquest òrgan amb caràcter excepcional.
De la convocatòria i el funcionament
La convocatòria i la presidència de les reunions del consell d'administració correspon al president o presidenta i, en el seu defecte o absència, als vicepresidents o vicepresidentes per ordre, i, en la seva absència, al o la vocal de més edat.
També correspon a la presidència, sens perjudici del que disposa l'apartat següent, fixar l'ordre del dia amb els assumptes que han de ser objecte de debat, dirigir les sessions, establir-ne la durada i visar les certificacions i altres documents referents als acords adoptats.
El president o presidenta, o qui exerceixi les seves funcions, està obligat a convocar el consell d'administració a petició del nombre de vocals que estableixin els estatuts i que no pot ser inferior a un terç dels membres de dret del consell.
La petició perquè es convoqui el consell ha de contenir, per tal de ser atesa, l'ordre del dia de la convocatòria.
La convocatòria ha de ser cursada en condicions que permetin assegurar que serà rebuda per tots els o les vocals, com a mínim, amb quaranta-vuit hores d'antelació.
Els estatuts poden preveure un termini inferior per a situacions excepcionals en què la urgència de l'assumpte a tractar ho requereixi.
Perquè els acords siguin vàlids, cal l'assistència a la reunió de la majoria absoluta de les persones membres de dret del consell, sempre que els estatuts no fixin un nombre superior.
Sens perjudici del que disposen els articles 42 a 47, el consell d'administració pot delegar facultats en una o més comissions delegades, la composició de les quals ha d'establir el mateix consell.
En cas que es formi alguna comissió delegada, és obligatòria la constitució de la comissió delegada d'obres socials.
a) L'elevació de propostes a l'assemblea general.
b) L'exercici de facultats relatives a la composició i caràcter dels òrgans de govern.
c) L'exercici de facultats especialment delegades al consell, llevat d'autorització expressa.
Els acords de delegació permanent de facultats, que han de determinar la composició de les comissions i el contingut i abast de les facultats delegades, així com els de revocació, s'han de comunicar en el termini de 15 dies al Registre de Caixes d'Estalvis de Catalunya per a la seva inscripció, mitjançant certificació del secretari o secretària del consell, amb el vist i plau del president o presidenta.
En la composició de les comissions constituïdes amb caràcter voluntari pel Consell d'administració, inclosa la d'obres socials, cal incorporar almenys un o una vocal de cada sector de representació.
Els acords que prenguin el consell d'administració i les comissions delegades han de ser comunicats al president o presidenta de la comissió de control.
Aquesta, en el termini de 7 dies naturals, pot elevar les propostes que preveu l'article 35.1, i) del Text refós de la Llei de caixes d'estalvis de Catalunya.
Els estatuts de cada caixa han de preveure l'existència en el si del consell d'administració d'una comissió d'inversions de caràcter no executiu, amb la funció d'informar el consell o la comissió executiva d'aquelles inversions o desinversions que tinguin un caràcter estratègic i estable, tant quan siguin fetes directament per l'entitat com quan ho siguin a través de les seves entitats dependents, així com informar sobre la seva viabilitat financera i adequació als pressupostos i plans estratègics de l'entitat.
Així mateix, ha de lliurar un informe anual sobre les inversions d'aquesta naturalesa efectuades durant l'exercici.
S'entén com estratègica l'adquisició o venda de qualsevol participació significativa de qualsevol societat cotitzada o la participació en projectes empresarials amb presència en la gestió o en els seus òrgans de govern, quan es doni el supòsit previst a l'apartat següent.
Les inversions i desinversions a considerar per la comissió són les que impliquen que la participació total de la caixa franquegi el límit del 3% dels recursos propis computables.
En cas contrari, s'entén que les inversions o desinversions no tenen un caràcter estratègic per a l'entitat.
Quan l'entitat hagi franquejat el límit esmentat, el consell d'administració pot efectuar, sense haver-les de sotmetre a la comissió, aquelles inversions o desinversions que es trobin compreses dintre de la banda de fluctuació, en més o en menys, que en relació amb el referit percentatge hagi determinat la pròpia comissió.
La comissió d'inversions està formada per tres membres, dos de nomenats d'entre els seus membres pel consell d'administració, que pot delegar aquesta funció en la comissió executiva, tenint en compte la seva capacitat tècnica i experiència professional; i el president o presidenta del consell d'administració, que la presideix.
La comissió d'inversions es reuneix, convocada pel president o presidenta, a iniciativa pròpia o a instància del director o directora general de l'entitat, cada cop que aquest hagi de sotmetre a consideració del consell d'administració o de la comissió executiva decisions de les que corresponen a l'àmbit d'estudi de la comissió i, como a mínim, un cop a l'any per deliberar sobre l'informe anual.
El règim de convocatòria de la comissió s'ha d'establir en els estatuts de les entitats o en el seu reglament intern.
Els dictàmens i informes de la comissió s'adopten per acord favorable de la majoria de les persones assistents amb dret de vot.
Els estatuts de cada caixa han de preveure l'existència en el si del consell d'administració d'una comissió de retribucions de caràcter no executiu, amb la funció d'informar el consell o la comissió executiva sobre la política general de retribucions i incentius per a les persones membres del consell d'administració de la caixa i per al personal directiu.
La comissió de retribucions està formada per tres membres, dos vocals nomenats pel consell d'administració o per la comissió executiva, per delegació d'aquell; i el president o presidenta del consell d'administració, que la presideix.
La comissió es reuneix, convocada pel president o presidenta, a iniciativa pròpia o a instància del director o directora general de l'entitat, cada cop que aquest hagi de sotmetre a consideració del consell o de la comissió executiva polítiques generals de retribucions i incentius de les que corresponen a l'àmbit d'estudi de la comissió, i, com a mínim, un cop a l'any.
El règim de convocatòria de la comissió de retribucions s'ha d'establir en els estatuts de les entitats o en el seu reglament intern.
Els informes de la comissió s'adopten per acord favorable de la majoria de les persones assistents amb dret de vot.
La comissió de control està formada, com a mínim, per un o una representat de cada un dels sectors representats a l'assemblea general a què fa referència l'article 15 del Text refós de la Llei de caixes d'estalvis de Catalunya.
Els estatuts poden ampliar el nombre de vocals aplicant criteris basats en la proporcionalitat de cada sector respecte al total de membres de l'assemblea, respectant el límit establert per als vocals del consell d'administració a l'apartat 1 de l'article 33.
Els i les vocals són elegits per l'assemblea entre les persones membres que hi pertanyen i que no tenen la condició de vocals del consell d'administració.
Els reglaments reguladors del sistema d'eleccions que cada caixa ha d'aprovar regulen el procediment per a la presentació d'aquestes propostes.
Cap entitat no pot tenir a la vegada representants en el consell d'administració i en la comissió de control, llevat de les entitats fundadores públiques.
La renovació de les persones membres de la comissió de control s'ha de fer per meitats, coincidint amb les renovacions parcials dels altres òrgans de govern.
Els estatuts o els reglaments reguladors del sistema d'eleccions de cada caixa han d'establir les regles i els procediments per a la renovació dels càrrecs en forma anàloga a la que preveuen la Llei de caixes d'estalvis de Catalunya i aquest Decret per als altres òrgans de govern, sens perjudici que el control dels processos d'elecció dels consellers i conselleres generals correspongui a la comissió de control.
Els estatuts han de regular el sistema de convocatòria i funcionament de la comissió de control de manera similar a la prevista per al consell d'administració.
A l'efecte del que disposa l'article 19.1.c) del Text refós de la Llei de caixes d'estalvis de Catalunya, en relació amb les persones administradores i les que siguin membres d'òrgans de govern de societats mercantils o cooperatives, computaran els càrrecs que s'ocupin en qualsevol societat amb activitat mercantil, llevat dels supòsits següents:
a) Els que s'ocupin, sigui o no en nom propi, per designació o a proposta directa o indirecta de la caixa de la qual el subjecte sigui alt càrrec o conseller general, i s'exerceixin en interès de la referida caixa.
b) Els que s'ocupin com a mitjà de realització exclusiva de la pròpia activitat comercial o professional del subjecte.
c) Els que s'ocupin en societats que no exerceixin habitualment activitat mercantil independent i pertanyin a un grup familiar integrat per l'interessat, el seu cònjuge, ascendents o descendents.
d) Els que s'ocupin en societats dependents d'altres societats incloses en el còmput d'acord amb les previsions d'aquest article.
En qualsevol cas, les persones membres del consell d'administració d'una caixa d'estalvis no poden participar en l'administració de més de vuit societats mercantils o cooperatives, computin o no en el límit màxim establert a la lletra c) de l'apartat 1 de l'article 19 del Text refós de la Llei de caixes d'estalvis de Catalunya.
No poden exercir el càrrec de conseller o consellera general ni actuar com a compromissaris o compromissàries les persones que siguin presidentes, membres d'òrgans de govern, persones administradores, directores, gerents, assessores i empleades d'altres establiments o institucions de crèdit de qualsevol classe, condició o categoria o d'empreses dependents d'aquests o de la mateixa caixa d'estalvis, llevat que ocupin aquests càrrecs en interès d'aquesta, i de corporacions o entitats que promocionen, sostenen o garanteixen institucions o establiments de crèdit.
Substitució de les persones membres d'òrgans de govern
Per tal de proveir la substitució dels membres dels òrgans de govern de les caixes d'estalvis, per defunció, per causa de cessament o incompatibilitat o per qualsevol altra causa de caràcter individual, els estatuts han de preveure el nomenament de persones suplents en cada procés de designació o elecció, en nombre prudencial.
Les persones suplents accedeixen al càrrec automàticament, i durant el període que corresponia a la persona a la qual succeeixen, sens perjudici de la reelecció.
A falta de determinació per l'assemblea general de l'ordre d'accés de les persones suplents o de pronunciament exprés al respecte, correspon al consell d'administració i a la comissió de control pel que fa als membres de cadascun d'ells la determinació, dintre de cada sector, de quina persona suplent accedeix a titular.
En qualsevol cas, la baixa com a conseller o consellera general determina la baixa automàtica en el Registre com a vocal del consell d'administració o de la comissió de control, del conseller o consellera que ocupés algun d'aquests càrrecs.
La substitució de consellers generals ha de ser comunicada al Registre per a la seva inscripció, en el termini màxim de quinze dies, mitjançant certificat del secretari o secretària del consell amb el vist i plau del president o presidenta.
En l'aplicació dels percentatges establerts en la Llei de caixes d'estalvis de Catalunya o en aquest Decret a qualsevol efecte, si no hi ha norma específica en contrari, s'ha de tenir en compte el resultat expressat en nombres enters.
En cas d'obtenció d'un número decimal, s'ha de prendre el número enter que resulti d'arrodonir per excés la xifra de les dècimes superior o igual a cinc, i per defecte la xifra inferior.
Si de l'arrodoniment esmentat en l'apartat anterior resulta un total superior o inferior al necessari, els estatuts o el reglament han d'establir la forma d'adjudicar aquesta diferència.
Supervisió dels processos electorals
La comissió de control ha de supervisar els processos electorals per a la composició de l'assemblea, el consell d'administració i la pròpia comissió de control.
Per a qualsevol sorteig o votació relacionats amb el procés de constitució dels òrgans rectors a què es refereix aquest Decret, una quarta part dels seus components pot requerir la presència de fedatària o fedatari públic.
La Generalitat ha de vetllar pel compliment de les normes previstes en els estatuts i els reglaments de cada caixa sobre processos electorals, i pot aplicar les sancions establertes per les lleis, quan no depenguin d'una declaració de la jurisdicció ordinària.
Comunicació i inscripció dels nomenaments
Les caixes d'estalvis han de comunicar en el termini de 15 dies els nomenaments, els cessaments i les reeleccions dels consellers i conselleres generals, dels o de les vocals del consell d'administració, i dels o de les vocals de la comissió de control a la Direcció General de Política Financera i Assegurances per a la seva inscripció en el Registre d'Alts Càrrecs i Consellers Generals de Caixes d'Estalvis de Catalunya.
En el mateix termini, s'ha de comunicar per a la seva inscripció en l'esmentat Registre el nomenament, la ratificació i el cessament del director o directora general.
No obstant el que disposa l'article 27.3, les comunicacions al Registre s'han d'efectuar mitjançant certificació del secretari o secretària amb el vistiplau del president o presidenta.
Les comunicacions de la designació de les persones que han d'ocupar els càrrecs de president o presidenta i secretari o secretària dels diversos òrgans de la caixa d'estalvis s'han d'acompanyar de legitimació notarial de les seves signatures.
L'òrgan responsable del Registre disposa d'un termini de 20 dies hàbils des de la comunicació per a fer-ne la corresponent inscripció, transcorregut el qual s'entén que ha estat feta vàlidament.
Si s'ha de denegar la inscripció, s'ha de notificar mitjançant resolució motivada a l'entitat interessada, amb indicació dels defectes que s'hagin d'esmenar i, si escau, del règim de recursos aplicable.
Els actes atorgats fins a la inscripció en el dit registre per les persones nomenades tenen validesa des de la seva celebració.
Els càrrecs de membre de l'assemblea general, del consell d'administració i de la comissió de control tenen caràcter honorífic i gratuït i no poden originar altres percepcions que les dietes per assistència i desplaçament, les quals seran determinades per cada caixa d'acord amb els criteris que s'estableixin per mitjà d'ordre del conseller o consellera d'Economia i Finances, que han de permetre el rescabalament de qualsevol detriment patrimonial que comporti l'exercici de bona fe del càrrec.
No obstant el que estableix l'apartat 1, l'exercici del càrrec de president o presidenta de la caixa es pot retribuir si així es preveu en els estatuts de l'entitat, que també han de preveure el règim d'incompatibilitats corresponent en funció de la dedicació.
El consell d'administració ha de fixar la quantia de la retribució, que no pot incorporar components variables, i l'ha de notificar al Departament d'Economia i Finances.
Aquestes circumstàncies també s'han d'incloure en l'informe anual de govern corporatiu de l'entitat.
Els estatuts han d'establir que l'administració i gestió de l'obra social correspon com a titular d'aquesta funció al seu consell d'administració i, amb caràcter delegat, en el seu cas, a la comissió d'obres socials, sens perjudici que, d'acord amb les directrius, supervisió i control, del consell o de la comissió, i amb l'obligació de retre'ls comptes, en la forma i termini que els estatuts estableixin, es pugui optar a efectuar per mitjà d'ens instrumentals, sota la forma de fundació privada subjecta a la legislació catalana.
En aquest cas, en els estatuts de la caixa fundadora s'ha de fer constar que, en ocasió d'atorgar la carta fundacional o en els estatuts de la fundació, la composició del patronat, o d'altre òrgan executiu en cas d'existir, ha d'incloure el director o directora general de la caixa que en serà vicepresident o vicepresidenta, així com les garanties de control per part del consell o de la comissió d'obres socials.
Els criteris i límits aplicables als membres d'aquests òrgans s'hauran de preveure en els estatuts de l'entitat, que també seran d'aplicació a les persones membres de l'òrgan fundacional que gestioni l'obra social, llevat del límit d'edat, de les limitacions referents a l'ocupació de càrrecs en societats mercantils o cooperatives, i del límit temporal de mandats en el cas d'empleats o empleades de la mateixa caixa d'estalvis.
El patronat, a proposta del president, podrà nomenar entre les seves persones membres més d'un vicepresident o vicepresidenta.
De la Federació Catalana de Caixes d'Estalvis
Les caixes d'estalvis amb domicili central a Catalunya poden agrupar-se en una federació, amb personalitat jurídica pròpia, per a les finalitats que preveu l'article 46 del Text refós de la Llei de caixes d'estalvis de Catalunya.
La federació es regeix per una junta de govern, integrada per dos representants de cada caixa d'estalvis, que són els respectius president o presidenta i director o directora general.
Els estatuts han de preveure la possibilitat d'incorporació d'un representant designat pel Govern de la Generalitat de Catalunya.
Els estatuts poden crear i regular altres òrgans de la federació.
Els estatuts de la federació han de regular el règim de sessions i de la presa d'acords.
Poden preveure la necessitat de vot unànime per a determinades matèries, com també l'emissió de vots ponderats.
Els estatuts de la federació han de ser aprovats pel conseller o consellera d'Economia i Finances en un termini de sis mesos des de la sol·licitud i es tenen per aprovats si no hi ha resolució expressa en l'esmentat termini.
Atribució de competències al Govern de la Generalitat
Competències del Departament d'Economia i Finances
Correspon al conseller o consellera d'Economia i Finances l'aprovació dels estatuts i dels reglaments reguladors del sistema d'eleccions que aprovin les caixes d'estalvis i de les seves modificacions.
Tanmateix, el canvi de domicili central ha de ser aprovat pel Govern de la Generalitat.
El Departament d'Economia i Finances, en el marc del que disposen els articles 50 i 51 del Text refós de la Llei de caixes d'estalvis de Catalunya, i en exercici de la potestat de vigilància que li correspon envers l'obra social, per tal que es compleixi la seva funció economicosocial, podrà, amb aquest objecte, requerir a les caixes d'estalvis la informació necessària respecte de l'actuació de les fundacions creades per aquelles per gestionar la seva obra social, i això, sens perjudici de l'exercici, per part del Departament que les tingui atribuïdes, de les competències que la llei atorga al protectorat d'aquestes fundacions.
Les sol·licituds d'aprovació dels estatuts i dels reglaments reguladors del sistema d'eleccions s'entenen desestimades si no hi ha resolució expressa en el termini de sis mesos des de la seva recepció.
La sol·licitud de la seva modificació es té per aprovada si en el mateix termini no hi ha resolució expressa.
El Departament d'Economia i Finances pot demanar a les comissions de control de les caixes d'estalvis les informacions que consideri necessàries per tal de constatar el compliment de les normes legals i de les regles estatutàries relatives al procediment de designació o d'elecció de membres dels òrgans de govern.
Competències de la Direcció General de Política Financera i Assegurances
Les relacions del Departament d'Economia i Finances amb les caixes d'estalvis basades en la regulació establerta per aquest Decret són competència de la Direcció General de Política Financera i Assegurances.
Les resolucions de la direcció general esmentada, en matèria de naturalesa administrativa, poden ser objecte de recurs d'alçada davant el conseller o consellera d'Economia i Finances.
S'encomana a la Direcció General de Política Financera i Assegurances la constitució i la conservació del Registre de caixes d'estalvis i del Registre d'Alts Càrrecs i Consellers Generals de Caixes d'Estalvis de Catalunya.
Correspon també a aquesta direcció general esmentada la pràctica de les comunicacions a què es refereixen els articles 12 i 42.2 del Text refós de la Llei de caixes d'estalvis de Catalunya.
Procediment per a la primera renovació dels òrgans de govern de caixes d'estalvis de nova creació
La primera renovació de membres dels òrgans de govern ha de tenir lloc als tres anys que s'hagi fet l'assemblea constituent, i, en tot cas, ha d'afectar només la meitat de qui representa cada sector, i, dintre d'aquest, de cada entitat.
Per a efectuar la renovació s'ha de procedir de la manera següent:
a) En l'assemblea ordinària precedent a aquella en què s'hagi de fer la renovació s'han de determinar els o les vocals del consell d'administració i de la comissió de control que hagin de cessar com a consellers i conselleres generals i com a vocals en la primera renovació, amb inclusió dels o de les que representin una entitat que hagi de cessar en virtut d'un torn rotatori en funció del sorteig previst a la lletra d) de l'apartat següent.
La determinació per sorteig de les persones que han de cessar ha d'afectar la meitat dels o de les vocals de cada sector, calculada per defecte.
b) Els i les vocals que hagin de completar el període no poden ser objecte de renovació com a consellers o conselleres generals.
La primera renovació de la resta de consellers i conselleres generals s'ha de fer d'acord amb les regles següents:
a) S'han d'incloure les places que no estiguin ocupades per qualsevol causa, tret que estiguin subjectes a una decisió judicial.
b) Pel que respecta als representants de les persones impositores, s'han de determinar per sorteig els consellers i conselleres que han de ser renovats.
c) Pel que respecta als representants d'entitats locals o d'altra naturalesa, o de persones físiques fundadores amb dret a designar més d'un conseller o consellera, correspon a dites entitats o persones designar aquelles que en aquell moment han de ser reelegides o substituïdes.
d) Pel que fa als representants d'entitats o persones no compreses en les regles precedents s'ha de procedir a un sorteig entre elles, amb la finalitat de determinar la meitat a qui correspon la renovació de representant.
Com a excepció al que disposen les dues lletres anteriors, d'entre les entitats sotmeses a un torn rotatori s'han de decidir per sorteig les que han de ser objecte de renovació.
Aquesta ha d'afectar també les persones que les representen.
e) La primera renovació dels representants del personal s'ha de fer per sorteig.
En la composició i funcionament dels òrgans de govern de les caixes d'estalvis de Catalunya regulats en aquest Decret s'ha de garantir la no discriminació per raó de gènere.
Renovació d'entitats designadores de consellers i conselleres generals
Les caixes d'estalvis han de designar les entitats del sector de representació a què es refereix l'article 20, ajustades als criteris continguts en els apartats 1 i 2 de l'esmentat article, en el termini màxim de cinc anys des de la publicació del present Decret.
En els dos primers anys del termini esmentat les caixes han d'haver efectuat el referit tràmit en relació, almenys, amb les entitats que designen la meitat del sector de representació corresponent a la segona renovació que es produeixi a partir de l'adaptació estatutària a la Llei 14/2006, de 27 de juliol.
Els consellers i les conselleres generals designats amb anterioritat mantenen en qualsevol cas les seves funcions fins a l'esgotament del període previst.
Adaptació estatutària i règim transitori dels mandats
Les caixes d'estalvis amb domicili central a Catalunya han d'adaptar els seus estatuts i reglaments reguladors del sistema d'eleccions a les disposicions d'aquest Decret en el termini de tres mesos des de la seva entrada en vigor.
L'exercici del dret de designació de consellers i conselleres generals que correspongui a les corporacions locals i a les persones impositores com a conseqüència d'aquesta adaptació no pot suposar mai el cessament anticipat de cap càrrec exercit per les persones designades per les entitats a qui corresponia fer-ho d'acord amb el reglament anterior.
En aplicació de la disposició transitòria del Text refós de la Llei de caixes d'estalvis de Catalunya, els consellers i conselleres generals que exerceixin el càrrec amb períodes de mandat de diferent durada, com a conseqüència de la modificació establerta en la Llei 14/2006, de 27 de juliol, poden completar els mandats per als quals resultin elegits abans d'arribar al límit temporal d'exercici previst a l'apartat 3 de l'article 20 de l'esmentat Text refós.
Les entitats incloses en l'excepció a què es refereix la lletra e) de l'article 15.2 del Text refós de la Llei de caixes d'estalvis de Catalunya han de ser substituïdes en els estatuts quan cessi en el càrrec, per qualsevol de les causes legalment o estatutàriament previstes, el conseller o consellera que havien designat abans de l'entrada en vigor de la Llei 14/2006, de 27 de juliol.
Patrons de les fundacions d'obra social
Les persones membres dels patronats de les fundacions creades per les caixes per a la gestió i administració de l'obra social que exercien el càrrec en data 15 de novembre de 2003 poden continuar en el seu exercici fins a l'esgotament del mandat.
A l'entrada en vigor d'aquest Decret queda derogat el Decret 190/1989, d'1 d'agost, d'aprovació de les normes reguladores dels procediments de designació dels membres dels òrgans de govern de les caixes d'estalvis i de la convocatòria i el funcionament d'aquests.
Habilitació per al desenvolupament normatiu
S'autoritza el Departament d'Economia i Finances per dictar les ordres i les instruccions de caràcter general que siguin convenients per al desplegament i la interpretació de les normes aprovades per aquest Decret.